આટલું કહ્યા પછી શ્રી નરેન્દ્રભાઈએ પ્રમુખસ્વામી મહારાજ સાથેના પોતાના કેટલાક અવિસ્મરણીય સ્વાનુભવો વર્ણવ્યા હતા. સન 2000માં નવી દિલ્હી ખાતે પ્રમુખસ્વામી મહારાજે સ્વામિનારાયણ અક્ષરધામનો શિલાન્યાસ કર્યો તે પ્રસંગની સ્મૃતિ કરતાં તેમણે કહ્યું, 'ઘણીવાર આપણને એમ લાગે કે આટલાં બધાં કામમાં સંતને મારી શું ખબર હોય? દિલ્હી અક્ષરધામના શિલાન્યાસની વિધિ હતી. બધા મોટા મોટા લોકો ત્યાં હતા. પ્રમુખસ્વામીનો આગ્રહ હતો કે તારે આવવું. અને પૂજાવિધિમાં બેસવું. મેં કહ્યું, 'બધા મોટા મોટા લોકો છે. મને ક્યાં તમે આમાં બોલાવો છે. હું તો એક સેવક તરીકે ગયો હતો. પણ પ્રમુખસ્વામીજી કહે, મારે તો તને શિલાન્યાસ વિધિમાં બેસાડવાનો જ છે. એ વખતે જે લોકો હાજર હશે તેમને યાદ હશે કે સમાજજીવનના મોટા મોટા લોકો ત્યાં બેઠા હતા. એમાં એક ખૂણામાં હું પણ હતો. એટલામાં બ્રહ્મવિહારી સ્વામી દોડતા આવ્યા. એમણે મને થોડાક પૈસા આપ્યા. મારા માટે આશ્ચર્ય હતું. એમણે કહ્યું, પ્રમુખસ્વામીએ કહ્યું છે કે આના (નરેન્દ્રભાઈ મોદીના) ખિસ્સામાં કશું નહીં હોય. પૂજામાં દાનમાં મૂકવા માટે એમની પાસે કંઈ નહીં હોય. આ પૈસા તું એની પાસે મૂકી આવ.' એ પ્રસંગની સ્મૃતિ કરતાં જ પુનઃ નરેન્દ્રભાઈ અશ્રુભીના બની ગયા હતા. થોડીક ક્ષણો અટકીને તેમણે કહ્યું, 'અને એક્ચુયલી મારા ખિસ્સામાં કંઈ નહીં હોય, એ પ્રમુખસ્વામીજીને ખબર હતી! કેટલી એકાત્મતા!